Lea Wermelin (S), 2021-11-23:
Tak for det.
Lovforslaget, som vi behandler i dag, skal sikre rammerne for den lovgivning, som netop skal muliggøre det, der har været diskussionen her den seneste tid, nemlig CO 2 -lagring under havbunden.
Grunden til, at det er et vigtigt forslag – og det er der også flere af partierne der har været inde på – er jo, at FN's klimapanel og Klimarådet blandt andre har fastslået, at CCS er et helt centralt virkemiddel, hvis vi skal lykkes med at handle på klimakrisen.
Det er ikke det eneste, men det er helt centralt.
Vi indgik som regering en bred klimaaftale om energi og industri, som CCS også er en del af, og her i juni i år også en køreplan konkret for lagring af CO 2 .
Klimaaftalen skal sikre, at vi netop når vores målsætning om at levere på 70 pct. i 2030 – et af verdens mest ambitiøse klimamål.
Og lagringspotentialet i den danske undergrund er, som det også er blevet sagt, enormt stort.
Det betyder, at vi har mulighed for at reducere mængderne af CO 2 , der udledes til luften, ved geologisk at lagre det i undergrunden under havet.
Grunden til, at vi så står her i dag, er, at selv om tilladelser til lagring af CO 2 gives efter undergrundsloven, altså på klimaområdet, forhindrer havmiljøloven i dag, at der kan gives tilladelse til CO 2 -lagring under havbunden.
Og det er også forbudt at transportere CO 2 , når det sker med henblik på netop lagring, fordi havmiljøloven forbyder transport af stoffer og materialer til dumpning.
Med lovforslaget giver vi altså bemyndigelse til, at der udstedes regler i en bekendtgørelse, som undtager CO 2 -lagring og transport af CO 2 med henblik på lagring under havbunden fra forbuddene i havmiljøloven.
Så for at vi kan indfri de ambitioner, som vi har for fremtidens CO 2 -lagring, er det vigtigt, at CO 2 både kan importeres og eksporteres, og at der kan indgås aftaler med andre lande om transporten af CO 2 .
Derfor giver lovforslaget også en bemyndigelse til klima- og energiministeren om at indgå aftaler med andre lande om transport af CO 2 på tværs af landegrænser netop med det formål at lagre det under havbunden.
FN's søfartsorganisation, IMO, har i deres Londonprotokol, hvis formål det er at forhindre forurening af havet ved dumpning af affald, regler om eksport af CO 2 .
Danmark har endnu ikke tiltrådt reglerne.
For at kunne eksportere CO 2 til andre lande med henblik på lagring under havbunden skal Danmark tiltræde reglerne og anmode om at anvende en resolution, der gør det muligt.
Jeg vil også gerne nævne, at der i de regionale havkonventioner gælder regler for dumpning og CO 2 -lagring.
Efter OSPAR-konventionen, som dækker det nordatlantiske område, er det muligt at lagre CO 2 under havbunden.
Det betyder helt konkret, at konventionen dér muliggør CO 2 -lagring under havbunden i de danske dele af Nordsøen.
Men Helsingforskonventionen, som finder anvendelse i Østersøområdet, giver ikke mulighed for at lave CO 2 -lagring på samme måde, og derfor vil der ikke kunne gives tilladelse til CO 2 -lagring i Østersøen, uanset at CO 2 -lagring undtages fra forbuddet i havmiljøloven.
Så regeringen vil, i og med at vi også har et fælles mål med den klimaaftale, vi har lavet, gøre lagring muligt i alle dele af Danmarks havområder, og derfor vil vi indgå i en dialog med de øvrige lande i Helsingforskonventionen om muligheden for ændring af konventionen.
Med klimaaftalen og med den køreplan, som jeg nævnte tidligere, er det også en helt klar forudsætning, og det er det, vi har været lidt forbi i debatten, at CO 2 -lagring skal ske miljø- og sikkerhedsmæssigt forsvarligt.
Konkrete tilladelser til CO 2 -lagring vil ikke blive givet efter havmiljøloven, som vi behandler i dag, men efter undergrundsloven.
Men jeg synes, det er vigtigt at sige, at alle projekter vil blive miljøvurderet.
I Danmark har vi på nuværende tidspunkt ikke CO 2 -lagre under havbunden, og derfor har vi heller ikke nogen konkrete erfaringer i forhold til de påvirkninger, der kan være af miljøet.
De internationale erfaringer, vi kender til, er begrænsede, men vi ved dog fra de norske projekter, som også har været nævnt, og som også har været i operation i en årrække, at risikoen for udslip fra lagrene ikke er særlig stor.
Men det er klart, at der ved etablering af CO 2 -lagre under havbunden vil være påvirkning af det marine miljø og den marine natur.
Det kan bl.a. dreje sig om forstyrrelser af havbunden, udledning af kemikalier, boremudder, støj og emissioner.